Avalik teenistus

**Avalik teenistus** on töötamine riigi ametiasutuses, kohalikus omavalitsuses või rahvusvahelises organisatsioonis. Eesti Vabariigis sätestab avaliku teenistuse korralduse ja ametniku õigusliku seisundi avaliku teenistuse seadus (ATS). Riigikogu võttis selle vastu 13. juunil 2012. aastal ning Vabariigi President kuulutas välja 28. juunil 2012. aastal. 

Kõik avaliku võimu teostajad peavad oma tööd järgima 2015. aastal heaks kiidetud avaliku teenistuse eetikat, mille eesmärk on ametnike põhiväärtuste ja ametnikueetika tugevdamine.  

Eetikakoodeksi järgi on hea ametniku olulisemad väärtused:

* seaduslikkus – ametnik lähtub oma töös Eesti Vabariigi põhiseadustest;
* inimesekesksus – ametnik on rahva teenistuses ja tegutseb vastutustundlikult, mõistes oma otsuste mõju inimestele ja ühiskonnale;
* usaldusväärsus – ametnik teostab avalikku võimu erapooletult ja ei kasuta töö käigus saadud informatsiooni isiklikes huvides;
* asjatundlikkus – ametnik tegutseb oma teadmiste ja oskuste põhjal ning hoiab end kursis valdkonna arengutega;
* erapooletus – ametnik väldib olukordi ning hoidub kingitustest, soodustustest ja teenetest, mis võivad seada kahtluse alla tema erapooletuse tööülesannete täitmisel;
* avatus ja koostöö – ametnik teostab võimu läbipaistvalt ja arusaadavalt, selgitab ja põhjendab oma tööalaseid otsuseid ning kaasab huvirühmi ja avalikkust neid puudutavate otsuste tegemisel. 

## Eesti avalik teenistus
Eesti avalikus teenistuses töötavad nii ametnikud kui ka töötajad.

**Ametnikud** on isikud, kes on nimetatud ametikohale, millega teostatakse avalikku võimu. Neile on seatud mitmed lisanõuded ja tegevuspiirangud, mis nende elu pärsivad. Nad on riigi või kohaliku omavalitsuse üksusega avalik-õiguslikus teenistus- ja usaldussuhtes. Erinevat liiki ametnikele kehtivad erisused, mis on sätestatud avalikku teenistust reguleerivates eriseadustes.

**Töötajad** on isikud, kelle ülesanne on toetada avaliku võimu teostamist. Nad on näiteks raamatupidajad, personalitöötajad või IT-töötajad. Nende töösuhet asutustega reguleerib töölepingu seadus.

Avalikus teenistuses täidetakse vabad ametikohad üldjuhul avaliku konkursi korras, mis tagab kõigile võrdsed võimalused kandideerimiseks. 

Eestis oli 2022. aasta seisuga 27 935 avaliku teenistuse töötajat, mis moodustas 2,8% tööealisest elanikkonnast. Riigi ametiasutustes töötas 2022. aastal 22 418 inimest ning kohaliku omavalitsuse ametiasutustes 5 517 teenistujat. Võrreldes eelneva aastaga vähenes teenistujate arv 489 võrra. See juhtus peamiselt asutuste töö ja struktuuri ümberkorralduste tõttu. Kaadrivoolavus oli 2022. aastal 16,4%.

## Eesti avaliku teenistuse palgad

Ametnike palkade avalikustamist Eestis koordineerib rahandusministeerium, kes koostab selleks avaliku teenistuse personali- ja palgaanalüüse. Selle tarvis avalikustab rahandusministeerium iga aasta 1. mail kõigi riigi ja kohaliku omavalitsuse ametiasutuste palgaandmed. Avaliku teabe seaduse §35 lg 1 p31 ja muude eriseaduste alusel ei avalikustata suurt osa välisministeeriumi ja kaitseministeeriumi valitsemisala palgaandmeid. 

2022. aastal oli avaliku teenistuse keskmine kogupalk 2072 eurot kuus, mis oli 11,9% kõrgem kui aasta varem. Ametiasutustes töötavate inimeste keskmine kuupalk oli 2138 eurot ning kohaliku omavalitsuse ametiasutuses 1821 eurot kuus. Eesti keskmine kuupalk oli samal aastal 1685 eurot. Avaliku teenistuse palk kasvas 2022. aastal kiiremini kui riigi keskmine palk (11,9% vs 8,9%). 

Riigi ametiasutustest on kõrgeim palgatase ministeeriumites, põhiseaduslikes institutsioonides ja Riigikantseleis. Ministeeriumitest maksis 2022. aastal kõrgeimat palka justiitsministeerium ning madalaimat palka keskkonnaministeerium. 

2023. aasta 1. aprilli seisuga teenis riigiasutustes kõrgeimat palka Tallinna Ringkonnakohtu esimees Villem Lapimaa, kelle põhipalk oli 8422 eurot. Talle järgnes peaminister Kaja Kallas 8318 euroga ning Liina Naaber-Kivisoo 8110 euroga. 

## Euroopa Ühenduste avalik teenistus

## Vaata ka
* Avaliku teenistuse kohus

## Viited

## Välislingid
* Avaliku teenistuse seadus
* Eesti Vabariigi avaliku teenistuse veeb